ທ່ານ ປອ ບຸນທອງ ຈິດມະນີ ກຳມະການກົມການເມືອງສູນກາງພັກ, ຄະນະເລຂາທິການສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ, ອົງການກວດກາລັດຖະບານ, ຫົວໜ້າອົງການຕ້ານການສໍ້ລາດບັງຫຼວງ ເຄື່ອນໄຫວຢ້ຽມຢາມ ແລະ ເຮັດວຽກຢູ່ແຂວງສາລະວັນ.
ທ່ານ ປອ ບຸນທອງ ຈິດມະນີ ກຳມະການກົມການເມືອງສູນກາງພັກ, ຄະນະເລຂາທິການສູນກາງພັກ, ຮອງນາຍົກລັດຖະມົນຕີ, ປະທານຄະນະກວດກາສູນກາງພັກ, ປະທານອົງການກວດກາລັດຖະບານ, ຫົວໜ້າອົງການຕ້ານການສໍ້ລາດບັງຫຼວງ ພ້ອມດ້ວຍຄະນະ ໄດ້ເດີນທາງດ້ວຍເຮືອບິນມາຮອດເທສະບານເມືອງສາລະວັນ, ແຂວງສາລະວັນໃນເວລາ 16:20 ໂມງ ຂອງວັນທີ 12 ກຸມພາ 2018 ທີ່ຜ່ານມານີ້, ໂດຍໄດ້ຮັບການຕ້ອນຮັບຈາກທ່ານ ສີສຸວັນ ວົງຈອມສີ ກຳມະການສູນກາງພັກ, ເລຂາພັກ – ເຈົ້າແຂວງໆ ສາລະວັນ ພ້ອມດ້ວຍຄະນະ.
ໃນໂອກາດເຄື່ອນໄຫວຢ້ຽມຢາມແຂວງສາລະວັນ, ທ່ານ ປອ ບຸນທອງ ຈິດມະນີ ໄດ້ພົບປະກັບຄະນະນຳ ແລະ ພະນັກງານຫຼັກແຫຼ່ງຜູ່ທີ່ເຮັດ ວຽກງານກວດກາຂອງພະແນກການ – ອົງການທຽບເທົ່າອ້ອມຂ້າງແຂວງ ຢູ່ທີ່ຫ້ອງປະຊຸມພິເສດຊັ້ນ II ຂອງສະໂມສອນໃຫ່ຍ ຂອງແຂວງສາລະວັນ ໄດ້ຮັບຟັງການລາຍງານ ສະພາບການພັດທະນາວຽກງານຮອບ ດ້ານໂດຍຫຍໍ້ຂອງແຂວງ ຈາກ ທ່ານເຈົ້າແຂວງໆ ສາລະວັນ ຊຶ່ງໂດຍລວມແລ້ວ ທົ່ວແຂວງ ສາລະວັນ ແມ່ນມີຄວາມສະຫງົບ, ປະຊາຊົນມີຄວາມອຸ່ນອ່ຽງທຸ່ນທ່ຽງ ທຳມາຫາກິນປະກອບສ່ວນສ້າງສາພັດທະນາເສດຖະກິດ – ສັງຄົມ ແລະ ມີຊີວິດການເປັນຢູ່ນັບມື້ນັບດີຂຶ້ນ. ໃນໂອກາດນີ້ ທ່ານ ປອ ບຸນທອງ ຈິດມະນີ ກໍໄດ້ໃຫ້ກຽດໂອ້ລົມ ໂດຍໄດ້ເນັ້ນໜັກໃຫ້ສືບຕໍ່ເອົາໃຈໃສ່ຕໍ່ວຽກງານສືກສາອົບຮົມການເມືອງ – ແນວຄິດ ເປັນກົກ, ຍົກສູງສະຕິຄວາມເປັນເຈົ້າໃນວຽກງານປ້ອງກັນຊາດ – ປ້ອງກັນຄວາມສະຫງົບ, ຖືເອົາວຽກງານການແກ້ໄຂຊີວິດການເປັນຢູ່ຂອງປະຊາຊົນເປັນວຽກງານພື້ນຖານຍາວນານ ຊຸກຍູ້ສົ່ງເສີມການປູກ – ການລ້ຽງ ໃຫ້ມີປະສິດທິຜົນ ດ້ວຍການຫັນຈາກການຜະລິດ ແບບຄອບຄົວ ມາຜະລິດ ແບບເປັນກຸ່ມ – ເປັນຟາມ, ນໍາໃຊ້ເຕັກນິກວິທະຍາສາດ, ຈັດສັນພື້ນທີ່ທຳການຜະລິດ, ທີ່ຢູ່ອາໃສ ແລະ ອາຊີບຄົງທີ່ ໃຫ້ປະຊາຊົນຢ່າງລະອຽດ ເພື່ອກ້າວໄປສູ່ ຄອບຄົວພົ້ນທຸກເທື່ອລະກ້າວ, ຕ້ານທຸກກົນອຸບາຍຂອງສັດຕູ ແລະ ອິດທິກຳລັງປໍລະປັກຂອງກຸ່ມຄົນບໍ່ດີ ຫັນລົງກໍ່ສ້າງຮາກຖານການເມືອງ, ປຸກລະດົມຈິດໃຈປະຊາຊົນ ໃຫ້ມີສະຕິຕື່ນຕົວ, ເອົາໃຈໃສ່ສະກັດກັ້ນ ປະກົດການຫຍໍ້ທໍ້ໃນສັງຄົມ, ການລັກລອບຊັບພະຍາກອນທຳມະຊາດ ບໍລິເວນຊາຍແດນ ໃຫ້ຫຼຸດນ້ອຍຖອຍລົງເທື່ອລະກ້າວ. ປະຕິບັດວຽກງານການກວດກາໃຫ້ເປັນປົກ ກະຕິ, ເອົາໃຈໃສ່ ກວດກາມະຕິ, ຄຳສັ່ງ, ກົດລະບຽບຂອງພັກ ແລະ ການປະຕິບັດລະບຽບກົດໝາຍຂອງລັດ, ແກ້ໄຂບັນຫາການສໍ້ລາດບັງຫຼວງ, ການປະຕິບັດລະບຽບວິໃນທາງດ້ານບໍລິຫານດຳເນີນການລົງໂທດ, ປົດຕຳແໜ່ງ ຕາມລະບຽບກົດໝາຍຢ່າງເຂັ້ມງວດ.